Un albaiulian a fost amendat cu 500 de lei după ce a sunat la 112 şi a anunţat că are nevoie de ajutor pentru că îl deranjează fosta soţie, fiul şi fosta soacră. Poliţiştii au considerat că apelul este fals, informează MEDIAFAX.

Bărbatul din Alba Iulia a postat, joi, pe Facebook, procesul-verbal prin care a fost amendat de poliţişti, cu 500 de lei, pentru că a apelat nejustificat numărul de urgenţă 112.

„500 lei amendă fiindcă am sunat la 112 şi nu trebuia să fac asta ...! Nu ştiu cum un om (cu un scris aşa caligrafic) are dreptul a discerne ceea ce trebuia sau nu trebuia să fac ... Morala - nu sunaţi la 112 doar după ce simţiţi că aveţi un topor în cap şi un cuţit în spate, altfel riscaţi ca mine, să vină poliţia 300 de m şi să vă coste 500!!!”, a scris albaiulianul pe Facebook.

Poliţiştii din Alba au intervenit la locuinţa bărbatului după ce acesta a sunat la 112 şi a anunţat că în locuinţa lui se află fosta soţie, fiul şi fosta soacră şi că doreşte ca cele trei persoane să plece.

În procesul-verbal întocmit, poliţiştii au scris că bărbatul a apelat fără motiv întemeiat numărul de urgenţă 112.

„Susnumitul a apelat fără motiv întemeiat SNUAU 112, motivând că este stresat de fosta soţie, de fiul lui şi de socara lui care sunt în vizită. Îşi doreşte ca aceştia să părăsească locuinţa”, se arată în procesul-verbal.

De asemenea, poliţiştii au consemnat că bărbatul a luat la cunoştinţă că a fost amendat, dar nu doreşte să semneze documentul.

Editor web: Vlad Mironescu